DA Den Europæiske Unions Tidende C 180/21

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

2013/C 180/11

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»CORDERO SEGUREÑO«

EF Nr.: ES-PGI-0005-0871-01.04.2011

BGB ( X ) BOB ( )

1. Betegnelse

»Cordero Segureño«

2. Medlemsstat eller tredjeland

Spanien

3. Beskrivelse af landbrugsproduktet eller fødevaren

3.1. Produkttype

Klasse 1.1. Kød (og slagteaffald), fersk

3.2. Beskrivelse af produktet med betegnelsen i punkt 1

Kød markedsført som hele eller halve slagtekroppe, som udskæringer med eller uden ben eller i detailsalgsenheder. Kødet kommer fra lam (både handyr og hundyr) med fædre og mødre af racen »Segureña«.

Slagtekroppene har følgende kendetegn:

a) hele slagtekroppens vægt, uden hoved og indvolde: 9-13 kg (efter nedkøling)

b) præsentation: hel slagtekrop, uden hoved og indvolde, som har været underkastet slagtemæssig behandling og fejlfri afblødning. Klassificering af slagtekroppen: kategori B og C, af højeste kvalitet ifølge de europæiske bestemmelser om klassificering af slagtekroppe af får (forordning (EF) nr. 1249/2008)

c) slagtekroppens bygning: i overensstemmelse med type R og O ifølge de europæiske bestemmelser om klassificering af slagtekroppe af får (forordning (EF) nr. 1249/2008)

d) fedt: — slagtekroppens ydre fedtlag: værdier på mellem 2 og 3 ifølge de europæiske bestemmelser om klassificering af slagtekroppe af får (forordning (EF) nr. 1249/2008) — bækken- og nyretalg: mellem 1 og 2 for handyr og mellem 2 og 3 for hundyr ifølge de europæiske bestemmelser om klassificering af slagtekroppe af får (forordning (EF) nr. 1249/2008)

e) kødet har en bleg lyserød eller lyserød farve.

3.3. Råvarer (kun for forarbejdede produkter)

—

3.4. Foder (kun for produkter af animalsk oprindelse)

Lammene fodres frem til slagtetidspunktet med modermælk tilsat fiberrige produkter og vegetabilske kosttilskud.

3.5. Specifikke etaper af produktionen, som skal finde sted i det afgrænsede geografiske område

Lammene fødes og opdrættes frem til slagtetidspunktet i det afgrænsede geografiske område. De kan slagtes og/eller opskæres på et hvilket som helst godkendt slagteri eller i en hvilken som helst godkendt opskæringshal.

3.6. Særlige regler vedrørende udskæring, rivning eller emballering osv.

—

3.7. Specifikke mærkningsregler

Den beskyttede geografiske betegnelse »Cordero Segureño« omfatter et logo eller et særligt kendetegn, der gør det muligt at identificere alle de beskyttede produkter.

Det særlige kendetegn for den beskyttede geografiske betegnelse »Cordero Segureño« anbringes på de slagtekroppe, der lever op til de stillede krav, ved anvendelse af en kontinuerlig mærkningsordning til mærkning af de halve slagtekroppe, fra halsen til krydset, med konsumegnet blæk, der ikke kan fjernes. Slagtekroppene identificeres med en nummereret etiket, som placeres på en af bagenderne, og hvorpå er anført vægten og det særlige kendetegn for den beskyttede geografiske betegnelse.

Udskæringerne identificeres eller mærkes med en nummereret etiket, som omfatter det særlige kendetegn for den beskyttede geografiske betegnelse »Cordero Segureño«.

4. Præcis afgrænsning af det geografiske område

Det afgrænsede geografiske område for BGB, hvor fåreracen »Segureña« traditionelt anvendes til fremstilling af »Cordero Segureño«, ligger der, hvor provinserne Albacete, Almería, Granada, Jaén og Murcia løber sammen, i den østlige del af bjergkæden Cordilleras Béticas, og er kendetegnet ved en minimumshøjde på 500 m, som afgrænser området, da denne højde i vid udstrækning påvirker de agroklimatiske forhold og dermed produktionssystemet. Dette område omfatter i alt 144 kommuner, som hører til de ovennævnte provinser Albacete, Almería, Granada, Jaén og Murcia, der i det følgende er opdelt efter selvstyrende region, provins og distrikt (comarca):

Den selvstyrende region Andalusien: Almería-provinsen: Comarca de Almanzora (13 kommuner), Comarca de Alto Nacimiento (6 kommuner), Comarca de Filabres-Alhamilla (8 kommuner), Comarca de Los Vélez (4 kommuner). Granada-provinsen: Comarca de Baza (8 kommuner), Comarca de Guadix (33 kommuner), Comarca de Huéscar (6 kommuner). Jaén-provinsen: Comarca de El Condado (8 kommuner), Comarca de la Loma y las Villas (6 kommuner), Comarca Norte (3 kommuner), Comarca Sierra de Cazorla (9 kommuner), Comarca Sierra de Segura (13 kommuner).

Junta de Comunidades de Castilla-La Mancha Albacete-provinsen: Comarca Sierra Segura (10 kommuner), Comarca Sierra Alcaraz (12 kommuner).

Den selvstyrende region Murcia: Murcia-provinsen: Comarca Noroeste (5 kommuner).

5. Tilknytning til det geografiske område

5.1. Det geografiske områdes egenart

Det vidtstrakte bjergområde med dets kuperede terræn, hvor ovennævnte provinser løber sammen, udgør produktionsområdet for får af racen »Segureña«, hvorfra stammer de slagtekroppe, der er omfattet af den beskyttede geografiske betegnelse. Det omfatter de områder, hvor kvæget traditionelt græssede, for at udnytte de midlertidige græsningsarealer. Dette område, der er kendetegnet ved en højde på 500 m, som nævnt ovenfor, har ensartede ortografiske kendetegn og klimatiske forhold, for så vidt angår det naturlige miljø, samt fælles produktionsmetoder, som bestemmes af denne højde, og som spiller en afgørende rolle for overholdelsen af produktets kvalitetsstandarder.

Det afgrænsede geografiske område, som defineret ovenfor, har følgende agroklimatiske forhold:

— vintertype ifølge Papadakis' agroklimatiske klassificering: Ci (citrusfrugter), av (varm havre) eller Av (kølig havre), hvilket er ensbetydende med:

— en gennemsnitstemperatur for de absolutte minimumstemperaturer i den koldeste måned på mellem – 10 °C og 7 °C

— en gennemsnitstemperatur for maksimumstemperaturerne i den koldeste måned på mellem 5 °C og 21 °C

— en tør eller gold periode på fem måneder eller derunder

— en kold periode eller frostperiode på fem måneder eller derover.

Med hensyn til de særlige kendetegn for den sydøstlige del af den spanske halvø medfører produktionsområdets høje beliggenhed særlige, meget strenge agroklimatiske forhold (svarende til klimaenheden Tierra Fría Baja i Papadakis' klassificering). Klimaet er typisk kontinentalt med kolde, hårde vintre og varme, tørre somre. Temperaturen svinger meget i løbet af et døgn, og nedbør er sjælden og uregelmæssig. De utilstrækkelige agronomiske forhold i den ofte ødelagte kalkholdige brunjord bestemmer varigheden af græsarealernes vækstperiode og reducerer denne til et kort tidsrum hvert år, idet disse græsarealer desuden har en lav produktivitet.

Disse særlige agroklimatiske forhold i det geografiske område har således gjort, at får, nærmere bestemt fåreracen »Segureña«, stort set er den eneste dyreart, der er i stand til at leve og blive produceret under disse betingelser. Denne lokale race, der oprindeligt stammer fra området, og som er kendetegnet ved sin hårdførhed, har gennemgået en lang række udviklingstrin for at kunne tilpasse sig og overleve i dette kuperede, barske miljø.

Som følge af områdets kendetegn har det med en særlig forvaltning været nødvendigt at tilpasse produktionssystemet for hunfår af racen »Segureña« til disse barske forhold. Hunfårene opdrættes i ekstensive eller halvekstensive driftssystemer. Der er tale om en blandet driftsmodel med hunfår/naturlig græsning og hunfår/korn, i hvilken de traditionelle metoder anvendes. De voksne dyr bliver på græs hele året og tilbringer natten i ly eller i visse tilfælde direkte ude på marken. Græsningen gør det muligt at udnytte den spontane lokale plantevækst i området og stubmarkerne med korn og foderbælgplanter og af og til de permanente vandede engarealer, hvorved produktionsområdets muligheder på de forskellige årstider udnyttes. Der kan i påkommende tilfælde anvendes kosttilskud som et supplement til græsningen. Kun enkelte brug benytter sig af »transterminancia« (græsningsskift over mellemlange afstande), som består i at flytte flokkene over længere afstande for at nå frem til de traditionelle områder med midlertidige græsningsarealer, som ligger i det geografiske område.

Det samme gælder det traditionelle system for lammeopdræt, som ligeledes er blevet bestemt af disse agroklimatiske forhold og adgangen til passende foderressourcer. Det betyder, at lammene skal opdrættes og fodres indendørs hele året rundt, uden deres mødre, mens disse indtager føde. Lammene fodres frem til slagtetidspunktet med modermælk, som udelukkende er beregnet til fodring af lam, tilsat fiberrige produkter og vegetabilske kosttilskud. Denne supplerende ordning er forbundet med store økonomiske omkostninger for producenterne, for så vidt angår fodringen af lammene, og det er grunden til, at slagtekroppene af »Cordero Segureño« kommer fra lam med lav levende vægt, hvilket gør det muligt at dække disse omkostninger.

5.2. Produktets egenart

Det lammekød, der er beskyttet af BGB, kommer fra lam (både handyr og hundyr) med fædre og mødre, som udelukkende tilhører fåreracen »Segureña«.

Disse lam gør det traditionelt muligt at opnå yderst velbyggede slagtekroppe med en vægt på mellem 9 og 13 kg (kropsbygningsklasse R og O), hvis kød har en bleg lyserød eller lyserød farve, og som har et optimalt ydre fedtlag og en optimal fedtinfiltration.

Kødet er saftigt og mørt i kraft af den karakteristiske fedtinfiltration i musklerne hos disse dyr, og det hverken lugter eller smager af fedt som følge af dyrenes lave vægt på slagtetidspunktet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

Ansøgningen om anerkendelse af »Cordero Segureño« som BGB er berettiget i lyset af kødets særlige kendetegn.

Der kan konstateres en vis tidlig modning med hensyn til lammenes vækst som følge af den eksklusive indtagelse af deres mødres mælk, som udelukkende bruges til at fodre de små lam, hvilket gør det muligt at opnå yderst velbyggede slagtekroppe, idet lammenes oprindelige race udgør det bestemmende element for denne kropsbygning.

Forskellige faktorer, der er tæt forbundet med de agroklimatiske forhold i området, påvirker farven på kødet fra »Cordero Segureño«. Blandt disse finder man det obligatoriske opdræt af lammene indendørs hele året rundt og deres foder baseret på modermælk og fiberrige produkter, som ikke kommer fra græsningsarealerne. Det betyder, at slagtekroppene har en lav vægt på slagtetidspunktet, hvilket tilgodeser en bestemt type muskelfibre, som er fremherskende, og som giver kødet en bleg lyserød eller lyserød farve, der er kendetegnende for denne type lam, og ingen lugt eller smag af fedt.

Det samme gælder mængden og typen af fedt i slagtekroppene og kødet. Tykkelsen af det ydre fedtlag og bækken- og nyretalgen på slagtekroppene afhænger primært af slagtekroppenes vægt. Hvis slagtekroppenes vægt øges, bliver det ydre fedtlag tykkere, hvilket vil være mest fremtrædende i slagtekroppe af hunlam. Et andet element, der skal tages i betragtning, for så vidt angår fedttypen, er, at lammenes race, men også typen af muskelfibrene i musklen, sikrer en optimal fedtinfiltration i kødet, hvilket gør det saftigt og mørt.

Derfor er racen »Segureña« primært beregnet til produktion af kød. Den har gjort det muligt at opnå et lam, som giver en slagtekrop med højt udbytte, som ved den optimale slagtevægt giver kødet særlige kendetegn af høj kvalitet i forhold til andre lam i samme vægtklasse, og hvis kød forbrugerne sætter særdeles stor pris på.

Henvisning til offentliggørelsen af varespecifikationen

(artikel 5, stk. 7, i forordning (EF) nr. 510/2006 (3)).

http://www.magrama.gob.es/es/alimentacion/temas/calidad-agroalimentaria/PLIEGO_IGP_cordero_segure%C3%B1o_11-10-12_tcm7-224398.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet forordning (EU) nr. 1151/2012.

(3) Se fodnote 2.